Så langt har importørene vært tilbakeholdne med å tilby økt kraft på eksisterende biler. Mange tør ikke «trimme» bilene hos tuning-selskapene da riset bak speilet har vært at garantien kan bortfalle.
Men nå ser det ut til å skje ting i bransjen. Volvo er blant de første som tilbyr «optimering» av bilene sine, både nye og inntil 10 år gamle.
Fra importøren får vi høre at optimering ikke bare betyr bedre motorprestasjon. På nye Volvo-modeller får man en helt annen kjøreopplevelse i form av bedre gassrepons, gir- og motorrespons, girhastighet, girpresisjon og «gear hold», en funksjon der giret holdes i svinger med høy lateral G-kraft.
Ved normal kjøring påvirkes ikke bilens forbruk av oppgraderingen, og utslippsnivåene vil heller ikke påvirkes.
Det er lønnsomt for Volvo, og det er lønnsomt for bileieren, som i tillegg til høyere ytelser også får en høyere pris når han skal selge bilen.
Det understrekes imidlertid at ombygging av et kjøretøy innebærer at bilens tekniske spesifikasjoner, utseende osv. endres i forhold til hvordan bilen var da den først ble registrert for bruk i Norge.
Dette medfører at kjøretøyet må godkjennes på nytt av Statens vegvesen. I utgangspunktet er kunden selv ansvarlig for å få vognkortet oppdatert hos en av Statens vegvesens trafikkstasjoner.